钦定古今图书集成/明伦汇编/官常典/第286卷 > 于志宁
## 钦定古今图书集成/明伦汇编/官常典/第286卷 > 于志宁

按《唐书》本传，志宁，字仲谧，京兆高陵人。曾祖谨，有功
于周，为太师、燕国公。父宣道，仕隋至内史舍人。大业
末，志宁调冠氏县长，山东盗起，弃官归。高祖入关，率
群从迎谒长春宫，诏授渭北道行军元帅府记室，与
殷开山参谋议。薛仁杲平，识褚亮于囚虏中。迁天策
府中郎、文学馆学士，引亮与同列。贞观三年，为中书”
侍郎。太宗尝宴近臣，问：“志宁安在？”有司奏：“敕召三品，
志宁品第四。”帝悟，特诏预宴，因加散骑常侍、太子左
庶子、黎阳县公。是时议立七庙，群臣请以凉武昭王
为始祖，志宁以凉非王业所因，独建议违之。帝诏功
臣世袭刺史，志宁奏：“古今异时，慕虚名，遗实患，非久
安计。”帝皆从之。尝谓志宁曰：“古者太子既生，士负之，
即置辅弼。昔成王以周、召为师傅，日闻正道，习以成
性。今太子幼，卿当辅以正道，无使邪僻启其心。勉之，
官赏可不次得也。”太子承乾数有过恶，志宁欲救止
之，上《谏苑》以讽。帝见大悦，赐黄金十斤，绢三百匹。俄
兼詹事，以母丧免。有诏起复本官，固请终丧，帝遣中
书侍郎岑文本敦譬曰：“忠孝不两立，今太子须人教
约，卿强起为我卒辅导之。”志宁乃就职。时太子以农
时造曲室，累月不止，又好音乐过度，志宁諌，以为：今
东宫乃隋所营，当时号为侈丽，岂容复事磨砻彩饰
于其间？丁匠官奴，皆犯法亡命，钳凿槌杵，往来出入，
监门宿卫直长千牛，不得苛问。牙爪在外，厮役在内，
其可“无忧乎！又宫中数闻鼓声，太乐伎儿辄留不出。
往年口敕丁宁，殿下可不思之？”太子不纳。而左右多
任宦官。志宁复谏曰：“奄官者，体非全气，专柔便佞，托
亲近为威权，假出纳为祸福。故伊戾败宋，易牙乱齐；
赵高亡秦，张让倾汉。近高齐任邓长颙为侍中，陈德
信为开府，内预宴私，外干朝政，齐卒颠覆。今殿下左
右前后，皆用寺人，轻忽高班，陵轹贵仕，品命失序，经
纪不立。行路之人，咸以为怪。”太子益不悦。东宫仆御
旧得番休，而太子不听，又私引突厥，与相狎比。志宁
怀不能言，上疏极言曰：“窃见仆寺司驭，爰及兽医，自
春迄夏，不得番息。或家有慈亲，以阙温清；或室有幼
弱，以亏抚养，殆非恕爱之意。又突厥达哥支等人状
野心，不可以礼教期，不可以仁信待。狎而近之，无益
令望，有损盛德。况引内阁中使常亲近，人皆震骇，而
殿下独安此乎？”太子大怒，遣张师政纥十承基往刺
之。二人者入其第，见志宁憔然在苫块中，不忍杀，乃
去。太子败，帝知状，谓曰：“闻公数谏承乾不听，公故至
此。”是时宫臣皆罪废，独志宁蒙劳勉。晋王为皇太子，
复拜左庶子，迁侍中，加光禄大夫，进封燕国公，监修
国史。永徽二年，洛阳人李弘泰诬告太尉长孙无忌
反，有诏不待时斩之。志宁以为方春少阳用事，不宜
行刑，且诬谋非本恶逆，请依律待秋分乃决。从之。衡
山公主既公除，将下嫁长孙氏，志宁以为礼。女“十五
而笄，二十而嫁，有故二十三而嫁，固知遇丧须终三
年。《春秋》鲁庄公如齐纳币，母丧未再期而图婚，二家
不讥，以其失礼明也。今议者云公除从吉，此汉文创
制，为天下百姓耳。公主身服斩衰，服可以例除，情不
可以例改。心丧成婚，非人情所忍。”于是诏公主待服
除乃婚，拜尚书左仆射、同中书门下三品。顷之，兼太
子少师。四年，陨石十八于冯翊。高宗问曰：“此何祥也？
朕欲悔往修来以自戒，若何？”志宁对：“《春秋》陨石于宋
五，内史过曰：‘是阴阳之事，非吉凶所生。物固有自然，
非一系人事。虽然，陛下无灾而戒，不害为福也’。”俄迁
太傅。尝与右仆射张行成、中书令高季辅俱赐田。志
宁奏：“臣家自周、魏来，世居关中，赀业不坠。今行成、季
辅始营产土，愿以臣有馀，赐不足者。”帝嘉之，分其田
以与二人。显庆四年，以老乞骸骨，诏解仆射，更拜太
子太师，仍同中书门下三品。王皇后之废，长孙无忌、
褚遂良固争，不见从。志宁不敢言，武后以其不右己，
衔之。后因杀无忌，坐免官。出为营州刺史，改华州，听
致仕。卒，年七十八，赠幽州都督，谥曰定。后追复左光
禄大夫、太子太师。志宁爱宾客，乐引后进，然多嫌畏，
不能有所荐达也，为士议所少。凡格式律令礼典，皆
与论撰，赏赐以巨万。初，志宁与司空李𪟝修定《本草》
并图，合五十四篇。帝曰：“《本草》尚矣，今复修之，何所异
耶？”对曰：“昔陶弘景以《神农经》合《杂家别录》注，詺之曰：
“江南偏方，不周晓药名，往往纰缪四百馀物，今考正
之，又增后世所用百馀物，此以为异。”帝曰：“《本草别录》
何为而二？”对曰：“班固唯记《黄帝内外经》，不载本草，至
齐《七录》乃称之。世谓神农氏尝药以拯含气，而黄帝

晋以来吴普、李当之所记。其言华叶形色，佐使相须，
附经为说，故弘景合而录之。帝曰：“善。”其书遂大行。